Munakukeña kutaña chinu chibaaba mu %%?
Bayibolu yahaIntaneti | NSONA JAWAKWAKRISTU JACHIGIRIKI
Munakukeña kutaña chinu chibaaba mu %%?
-
Yesu wudi haChawija chaJitabanaka (1-13)
-
Yesu hakutañisha hachawija (14-24)
-
Yitoñojoka yashiyashana hadi Kristu (25-52)
-
Tata washimunaña wunsahu hadi Yesu (12-30)
-
Anyana kaAbarahama (31-41)
-
Anyana kaDiyabolu (42-47)
-
Yesu naAbarahama (48-59)
8 12 Kuhiñahu, Yesu wayilejeli cheñi nindi: “Ami yami chejeji chakaayi. Muntu wejima wanlondelaña hakenda mumwidimaku, ilaña wakekala nachejeji chawumi.”
13 AFwarisi amwilili nawu: “Eyi wadishimunaña wunsahu eyi aweni; dichi wunsahu weyi walala wanyi.”
14 Yesu wayakwili nindi: “Hela chakwila nadishimunaña wunsahu ami aweni, wunsahu wami walala, muloña neluka kunafumini ninoku kwinnakuya. Ilaña enu himweluka kunafumini hela kwinnakuyaku.
15 Mwasompeshaña kwesekeja nanshimbi jawantu; hakwila ami hinasompeshaña muntu hela wumuku.
16 Ami neyi nisompesha muntu, wunsompeshi wami walala, muloña hinasompeshaña nkawamiku, ilaña Tata wantemesheli wudi nanami.
17 Cheñi nawa, chasonekewa muNshimbi jenu nawu: ‘Wunsahu washimunañawu antu ayedi, walala.’
18 Ami nadishimunaña wunsahu ami aweni, niTata wantemesheli niyena washimunaña wunsahu hadi ami.”
19 Kuhiñahu, amwihwili nawu: “Tata yeyi wekala kudihi?” Yesu waakwili nindi: “Himwañiluka ami hela Tata yamiku. Neyi mwadiña mwañiluka ami, mutenowu mwadi kwiluka niTata yami.”
20 Wahosheli awa mazu hampinji yadiñayi mwiluña mwashileñawu yikasha yamali hatañishileñayi mutembeli. Ilaña kwosi muntu hela wumu wamukwatiliku, muloña mpinji yindi yadiña kanda yishiki.
21 Dichi wayilejeli cheñi nindi: “Inakuya nawa enu mwakankeñakeña, ilaña mwakafwa nanshidi jenu. Oku kwinnakuya, enu mwakatwesha wanyi kwinzaku.”
22 Kuhiñahu, aYudeya atachikili kuhosha nawu: “Nakukeña kudijaha yomweni tahindi? Muloña nakuhosha nindi, ‘Oku kwinnakuya, enu mwakatwesha wanyi kwinzaku.’”
23 Watwalekelihu nakuyileja nindi: “Enu mudi ahanu hamaseki; ilaña ami nafuma mwiwulu. Enu mudi amukanu kaayi; ilaña ami hinidi wamukanu kaayiku.
24 Diwu muloña waweni wunayilejela nami: mwakafwa nanshidi jenu. Muloña neyi enu mukubula kukuhwelela nenu diyi ami, mwakafwa nanshidi jenu.”
25 Dichi atachikili kumwihula nawu: “Yeyinyi?” Yesu wayakwili nindi: “Muloñadi chinnakumanishila nimpinji yami kuhosha nanenu?
26 Nikweti yuma yayivulu yinatela kuhosha kutalisha hadi enu nawa kudi yuma yayivulu yinatela kusompa. Ilaña kuhosha hohu chalala, Owu wantemesheli walala, nawa yuma yinatiyili kudi yena diyi yinnakuhosha mukaayi.”
27 Wena elukili wanyi nawu wadiña nakuyileja hadi Tata yindi.
28 Kuhiñahu, Yesu wahosheli nindi: “Neyi munamukudiki dehi Mwana kamuntu hamutondu, dihu himwakeluka nenu diyi ami nawa mwakeluka nenu hinadiililaña chuma hela chimuku; ilaña kwesekeja nayuma yanlejeliwu kudi Tata, diyuma yinahoshaña.
29 Nawa Owu wantemesheli wudi nanami; hanlekeli kankawamiku, muloña mpinji yejima nelaña yuma yamutiyishaña kuwaha.”
30 Hampinji yahosheleñayi yumiyi, antu amavulu amukuhweleleli.
31 Kuhiñahu, Yesu walejeli aYudeya amukuhweleleli nindi: “Neyi mukutwalekahu kuhemba mazu ami, chalala mudi atumbanji twami,
32 nawa mukwiluka chalala, chalala nichena chikuyifumisha muwuduñu.”
33 Wena amwakwili nawu: “Etu tudi anyana kaAbarahama nawa kanda twikaleñahu dehi anduñu kudi muntuku. Hanu dinu wunahoshelidi neyi, ‘Mukufuma muwuduñu’?”
34 Yesu wayakwili nindi: “Inakuyileja chalala chikupu nami, muntu wejima wakoñaña nshidi, hinduñu yanshidi.
35 Kubombelahu, nduñu hashakamaña mwitala haya nyaakaku; ilaña mwana washakamaña haya nyaaka.
36 Dichi neyi Mwana yayifumisha muwuduñu, mwakafuma muwuduñu chikupu.
37 Neluki nami mudi anyana kaAbarahama. Ilaña munakukeña kunjaha, muloña himwetejaña yuma yinatañishañaku.
38 Ami nahoshaña yuma yinamweni hampinji yinadiña naTata yami, ilaña enu mwelaña yuma yimwatiyaña kudi tata yenu.”
39 Wena amwakwili nawu: “Etu tata yetu Abarahama.” Yesu wayilejeli nindi: “Neyi mwadiña anyana kaAbarahama, mutenowu mwadi kuzataña nyidimu yaAbarahama.
40 Ilaña ichi munakukeña kunjaha, muntu wunayileji chalala chinatiyili kudi Nzambi. Abarahama helili mwenimuku.
41 Enu munakuzata nyidimu yatata yenu.” Wena amwilili nawu: “Etu hitudi anyana amuwujilaku; tukweti Tata wumu, Nzambi.”
42 Yesu wayilejeli nindi: “Neyi Nzambi wadiña Tata yenu, mwadi kunkeña, muloña ami nafumini kudi Nzambi nawa nidi hanu. Hinadinjilili ami aweniku, ilaña Yena diyi wantemesheli.
43 Muloñadi chimunakubulila kutiya yuma yinnakuhosha? Muloña himunakwiteja mazu amiku.
44 Enu mwafuma kudi tata yenu Diyabolu, nawa mwakeñaña kwila yuma yafwilañayi tata yenu. Yeniwu wadiña mukwakujaha antu kufuma hatachikiliyi, nawa hatwalekelihu kwenda muchalalaku, muloña chalala hichekala mudi yenaku. Neyi yahosha mwakutwamba, wahoshaña kwesekeja nachekalayi yomweni, muloña hisakutwamba nawa diyi tata yakutwamba.
45 Ilaña ami nayilejaña enu chalala, hakwila enu himwankuhwelelañaku.
46 Hinyi hakachi kenu wukunkonkolola nindi ami neli nshidi? Neyi nahoshaña chalala, hanu dinu muloñadi chimwabulilaña kunkuhwelela?
47 Muntu wafuma kudi Nzambi watiyililaña mazu aNzambi. Ichi dichayiletishaña enu kubula kutiyilila, muloña himwafuma kudi Nzambiku.”
48 AYudeya amwakwili nawu: “Komana hitwahoshaña mwalala hakuhosha netu, ‘Eyi wudi kaSamariya nawa wukweti ndemoniku’?”
49 Yesu waakwili nindi: “Ami hinikweti ndemoniku, ilaña namulemeshaña Tata yami, hakwila enu mwansawulaña.
50 Ami hinnakukeña kudilemesha ami aweniku; kudi Owu wunakukeña kunlemesha nawa hinsompeshi.
51 Inakuyileja chalala chikupu nami, neyi muntu yahemba mazu ami, hamba kafwaku.”
52 AYudeya amulejeli nawu: “Ichi dinu tuneluki netu wudi nandemoni. Abarahama wafwa dehi niatuprofwetu, ilaña eyi wunakuhosha neyi, ‘Neyi muntu yahemba mazu ami, hamba kafwaku.’
53 Komana eyi wunamubadiki tata yetu Abarahama wafwa dehi tahindi? Atuprofwetu niwena afwa dehi. Indi eyi wunakuditena neyi yeyinyi?”
54 Yesu waakwili nindi: “Neyi nidilemesha ami aweni, kulema kwami kwamukunkulwayi. Tata yami diyi wanlemeshaña, owu imwatenaña nenu Nzambi yenu.
55 Ilaña enu himwamwilukaku, hakwila ami namwiluka. Nawa neyi nihosha nami hinamwilukaku, nukwikala neyi enu, akwakutwamba. Ilaña namwiluka nawa inakuhemba mazu indi.
56 Tata yenu Abarahama wazañaleli nankashi chachiñejeleñayi kumona ifuku dami, dichi wadimweni nawa wazañaleli.”
57 Kuhiñahu, aYudeya amulejeli nawu: “Eyi kanda wushikiji niyaaka 50 yakuvwalika, indi Abarahama wamumweni ñahi?”
58 Yesu wayilejeli nindi: “Inakuyileja chalala chikupu nami, henohu Abarahama kanda yavwaliki, ami nadiña kwoku.”
59 Dichi, anoneli malola nawu amwasi, ilaña Yesu waswamini nawa wafuminimu mutembeli.
Inkenuhu akwenu
Inkenuhu akwenu
NSONA JAWAKWAKRISTU JACHIGIRIKI
Yowanu 8
Lunda
Tañenu Bayibolu haIntaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
tum_Latn nya_Latn tum_Latn unk twi_Latn unk cjk_Latn unk cjk_Latn unk swh_Latn unk tso_Latn unk kam_Latn unk umb_Latn cjk_Latn lua_Latn cjk_Latn cjk_Latn cjk_Latn cjk_Latn ssw_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn cjk_Latn tso_Latn cjk_Latn cjk_Latn lua_Latn cjk_Latn cjk_Latn lua_Latn lua_Latn swh_Latn tum_Latn cjk_Latn cjk_Latn cjk_Latn lua_Latn lua_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn cjk_Latn zul_Latn zul_Latn lua_Latn cjk_Latn cjk_Latn cjk_Latn lua_Latn cjk_Latn cjk_Latn cjk_Latn cjk_Latn sna_Latn ban_Latn kmb_Latn lug_Latn eng_Latn